'Gupta-sanksies 'n boodskap teen korrupsie' | Netwerk24
Deur Malherbe Nienaber 11 Oktober 2019 20:00
Amerika se sanksies teen die Gupta-familie en ander wat van korrupsie beskuldig word, stuur 'n sterk boodskap dat hy sal "voortgaan om uitgelese mense met goeie konneksies en korrupte amptenare verantwoordbaar te hou".
Sigal Mandelker, onderminister in die VSA se tesourie belas met terrorisme en finansiële intelligensie, het Vrydag op 'n nuuskonferensie gesê die tesourie het sanksies ingestel teen sakelui in Suid-Soedan en die vorige dag teen die Gupta-familie en hul vennote in verband met korrupsie, omkopery en die wanaanwending van staatsbates.
"Dit stuur 'n sterk boodskap dat die Amerikaanse tesourie sal voortgaan om mense met goeie konneksies en korrupte staatsamptenare aanspreeklik te hou vir diefstal van hul eie mense. Ons wil regte verandering op voetsoolvlak sien, waar korrupsie nie die norm is nie en geweld nie lonend is nie."
Sigal Mandelker, onderminister in die Amerikaanse tesourie.Foto: TREASURY.GOV
Mandelker sê die sanksies word ingestel om magsmisbruik te bloot te lê en te verhoed dat "kleptokrate en hul fasiliteerders Amerika en die wêreld se finansiële stelsel gebruik om hul geld weg te steek en te was."
"Dit wys daar is nagevolge vir dié wat dink dat hulle met die onregmatige winste van korrupsie, omkopery en misdaad kan wegkom. Ons fokus nie net op sanksies teen individue nie, maar wil transnasionale netwerke uitroei."
Volgens Mandelker is lede van die Gupta-familie by "wydverspreide korrupsie en omkopery", opgeblase kontrakte en wanaanwending van staatsbates betrek.
"Die familie word verbind met 'n reeks korrupte bedrywighede en het na bewering honderdmiljoene dollars deur onwettige transaksie bekom. In een voorbeeld is die Gupta-familie strategies te veel betaal in 'n regeringskontrak en is van die geld teruggeploeg in 'n skenking aan 'n politieke party. In 'n ander voorbeeld het die familie 'n Suid-Afrikaanse amptenaar betaal om mense aan te stel wat met die Guptas se sakebelange verbind word."
Mandelker sê dié optrede van die Amerikaanse tesourie steun die voortdurende werk teen korrupsie deur die regstelsel en wetstoepassers in Suid-Afrika.
"Verder loof ons die uitsonderlike werk deur die burgerlike samelewing, aktiviste, verklikkers en ondersoekende joernaliste in Suid-Afrika wat die omvang van die Gupta-familie se korrupsie blootgelê het."
Die Amerikaanse regering het Donderdag sanksies teen Ajay, Atul en Rajesh Gupta en hul vennoot Salim Essa aangekondig.